《送季思文教谕考艺还东阳》
明代·王彝

素着处士服，今冠博士冠。县官亲劝驾，接武青云端。

慷慨赴阙下，长揖见天官。胸中有武库，光怪森可观。

写作一卷书，字字骞祥■。魁名压众士，金华竞巑岏。

天官列姓氏，谓可贡金銮。君闻再三辞，恬退人所难。

缙绅有如此，谁复诮儒酸。我时与之游，握手露肺肝。

振衣石城下，六月大江寒。一饮江中水，古心烂银盘。

载吊凤皇址，稍宽秦淮湍。次第览形胜，龙虎相踞蟠。

忽得县官书，殷勤问平安。且言两月来，诸生候归鞍。

教席久虚倚，萧条尘满箪。䫁君早旋旆，旅邸重加餐。

咿咿读书竟，翛然臂生翰。翻身别我去，修途出层峦。

到县及新爽，秋雨槐花残。父老见君拜，相见有余欢。

从兹少徭役，黎首肌肤完。子弟各饱食，书声喧夜阑。

人才日如林，时清冠自弹。临岐惨将别，且复立江干。

胥会良有期，叹息赠猗兰。

作者简介：元明间苏州府嘉定人，先世东蜀人，字常宗，号妫蜼子。少孤贫，读书天台山中，师事王贞文，得兰溪金履祥之传。洪武初以布衣召修《元史》，荐入翰林。乞归后，常为知府魏观作文，观得罪，连坐死。曾著论力诋杨廉夫，以为文妖。有《三近斋稿》、《王常宗集》。